РЕГЛАМЕНТ (ЕО) № 207/2008 НА КОМИСИЯТА
от 5 март 2008 година
за приемане на спецификациите на ad hoc модула от 2009 г. относно навлизането на младите хора на пазара на труда, предвиден в Регламент (ЕО) № 577/98 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Европейските насоки по заетостта (2) съдържат множество политически насоки, отнасящи се до заетостта на младите хора, като подчертават, че трябва да бъдат положени повече усилия в посока създаване на възможности за заетост на младите хора и намаляване на безработицата сред тях. Тези насоки също така вземат под внимание и целите и показателите, заложени в Европейската стратегия за заетостта от 2003 г., за намаляване на ранното напускане на училище, подобряване на равнищата на образование и даване на „нов старт“ за безработните младежи.
(2)
Образователните показатели са заложени в работната програма „Образование и обучение 2010 г.“, която се прилага от държавите-членки и Комисията (3). Тези показатели служат за наблюдение на подобряването на равнищата на образование, обучението през целия живот и намаляването на броя на рано напускащите училище - цели, насочени към най-добра подготовка на младите хора за техния професионален и социален живот.
(3)
Решение 2006/702/ЕО на Съвета от 6 октомври 2006 г. относно стратегическите насоки на Общността за сближаване (4) призовава държавите-членки да обърнат специално внимание на „прилагането на Европейския пакт за младежта чрез улесняване на достъпа до работа на младите хора, чрез улесняване на прехода от образование към заетост, което включва професионалната насоченост, подпомагането за завършване на образованието, достъпа до подходящо обучение и стаж“.
(4)
Следователно съществува явна необходимост от цялостен и сравним набор от данни за навлизането на младите хора на пазара на труда с цел наблюдение на напредъка по общите цели на Европейската стратегия за заетостта и на процеса за социално включване.
(5)
Регламент (ЕО) № 384/2005 на Комисията от 7 март 2005 г. за приемане на програма от ad hoc модули за 2007-2009 г. за извадковото изследване на работната сила, предвидено в Регламент (ЕО) № 577/98 на Съвета (5), вече включва ad hoc модул относно навлизането на младите хора на пазара на труда. Следва да бъде определен списъкът с променливи за този модул
(6)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Подробният списък с променливи, които трябва да се съберат през 2009 г. в рамките на ad hoc модула относно навлизането на младите хора на пазара на труда, е изложен в приложението.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 март 2008 година.